ΓΡΑΠΤΗ ΕΡΩΤΗΣΗ E-0616/00

υποβολή: Joaquim Miranda (GUE/NGL) προς την Επιτροπή

(3 Μαρτίου 2000)

Θέμα: Αποκλεισμός από τα κίνητρα για επενδύσεις στην περιοχή Λισσαβώνας και Κοιλάδας του Τάγου

Σύμφωνα με πληροφορίες που διαθέτω, η Ευρωπαϊκή Επιτροπή αποφάσισε να εμποδίσει τις επιχειρήσεις της περιοχής Λισσαβώνας και Κοιλάδας του Τάγου από την πρόσβαση σε επενδυσιακά κίνητρα, έως ότου ληφθεί τελική απόφαση, πιθανότατα τον Ιούνιο του 2001.

Οι επιχειρήσεις αυτές δεν θα έχουν πρόσβαση στο PEDIP (Ειδικό Πρόγραμμα για την Ανάπτυξη της Πορτογαλικής βιομηχανίας), στο PROCOM (που αφορά το εμπόρικο) και το SIFIT (τον τουρισμό).

Λαμβάνονταςπόψη τα προβλήματα που η διακοπή αυτή θα δημιουργήσει στην οικονομία της περιοχής και των γειτονικών ζωνών, ερωτώ την Επιτροπή για ποίους λόγους έλαβε τέτοια απόφαση και πότε και πώς σχεδιάζει να την μεταβάλει.

Απάντηση του κ. Monti εξ ονόματος της Επιτροπής

(11 Απριλίου 2000)

Μετά την έγκριση των κατευθυντήριων γραμμών σχετικά με τις κρατικές ενισχύσεις περιφερειακού χαρακτήρα(1), η Επιτροπή κάλεσε τις πορτογαλικές αρχές να της κοινοποιήσουν, βάσει του άρθρου 88, παράγραφος 3 (πρώην άρθρου 93) της Συνθήκης ΕΚ, ένα σχέδιο εθνικού χάρτη των ενισχύσεων περιφερειακού χαρακτήρα. Ο χάρτης αυτός θα αποτελείται αφενός από τις πορτογαλικές περιφέρειες οι οποίες προτείνονται βάσει των παρεκκλίσεων που περιλαμβάνονται στο άρθρο 87, παράγραφος 3 (πρώην άρθρο 92) σημεία α) και γ) της Συνθήκης, αφετέρου από τα ανώτατα όρια έντασης των ενισχύσεων για την αρχική επένδυση ή των ενισχύσεων για τη δημιουργία θέσεων απασχόλησης συνδεόμενων με την επένδυση, που προβλέπονται για κάθε μία από αυτές, καθώς και από τα εφαρμοζόμενα ανώτατα όρια σώρευσης.

Αφού εξέτασε το πρόγραμμα του πορτογαλικού χάρτη ενισχύσεων περιφερειακού χαρακτήρα για την περίοδο 2000-2006, η Επιτροπή ενέκρινε στις 8 Δεκεμβρίου 1999, το τμήμα εκείνο του χάρτη που αφορά τις περιφέρειες οι οποίες είναι επιλέξιμες για την παρέκκλιση που προβλέπεται στο άρθρο 87, παράγραφος 3, σημείο α) της Συνθήκης (Norte, Centro, Alentejo, Algarve, Aores και Madeira).

Αντίθετα η Επιτροπή κίνησε τη διαδικασία που προβλέπεται στο άρθρο 88, παράγραφος 2 της Συνθήκης, σχετικά με το τμήμα εκείνο του χάρτη που αφορά τη μόνη πορτογαλική επιλέξιμη περιφέρεια για την παρέκκλιση που προβλέπεται στο άρθρο 87, παράγραφος 3, σημείο γ) της Συνθήκης (Lisboa e Vale do Tejo), θεωρώντας ότι η πρόταση των πορτογαλικών αρχών δεν μπορούσε σε αυτό το στάδιο να κριθεί συμβατή με τις διατάξεις των κατευθυντήριων γραμμών. Πράγματι, στους όρους της πορτογαλικής κοινοποίησης, η περιφέρεια αυτή στο σύνολό της, που αντιπροσωπεύει το 33,4 % του εθνικού πληθυσμού, θα έπρεπε να δικαιούται την προβλεπόμενη στο σημείο 5.7 των κατευθυντήριων γραμμών μεταβατική περίοδο, για την προσαρμογή της έντασης των ενισχύσεων που έχει λάβει μέχρι το τέλος του 1999 βάσει του άρθρου 87, παράγραφος 3, σημείο α). Ωστόσο, δεδομένων των περιορισμών που θεσπίστηκαν με τη σημείωση 43 στο εν λόγω σημείο 5.7 των κατευθυντήριων γραμμών, σχετικά με τη γεωγραφική εμβέλεια της διάταξης αυτής, μόνο ένα τμήμα της συγκεκριμένης περιφέρειας, που αντιστοιχεί στο 10,2 % του πορτογαλικού πληθυσμού, θα μπορούσε να δικαιούται μια τέτοια περίοδο.

Όπως επισήμανε το αξιότιμο μέλος του Κοινοβουλίου, το ανασταλτικό αποτέλεσμα του άρθρου 88, παράγραφος 3 της Συνθήκης, εφαρμόζεται έως ότου η προαναφερθείσα διαδικασία καταλήξει σε μια τελική απόφαση. Η Επιτροπή θα αναλάβει να γνωστοποιήσει τη θέση της το συντομότερο, τηρουμένων των εφαρμοζόμενων διαδικαστικών κανόνων.

(1) ΕΕ C 74 της 10.3.1998.